**2021/2022 уҡыу йылында туған (башҡорт) тел һәм әҙәбиәттән**

**район кимәлендә уҙғарылған олимпиада**

**II тур**

**(8-се класс)**

**Текст өҫтөндә эш**

Көҙгө һуҡмаҡ буйлап терпе килә. Аяҡ аҫтында япраҡтар ҡыштырлай. Ағас ботаҡтарында ла өҙөлөп төшөргә торғандары байтаҡ. Урманда тыныс. Уҫаҡ эргәһенән үтешләй, терпе туҡтап ҡалды. Уның күҙе ерҙә туҙышып ятҡан япраҡтарға төштө. Ҡып-ҡыҙыл, һап-һары булып балҡып яталар түңәрәк кенә япраҡтар. “Ҡыҙыма алып ҡайтайым әле мин уларҙы, туйғансы уйнар”, - тип уйланы терпе һәм энәләренә бер нисә япраҡты тиҙ генә сәнсеп тә алды. Аҡ ҡайын янынан үткән саҡта ла баҡыр төҫлө еп-еңел япраҡтарҙы күрҙе. Уларын да энәләренә ҡаҙаны.

Төрлө япраҡтарға күмелеп терпе килә, ҡыҙылы ла, һарыһы ла, йәшеле лә, көрәне лә бар. Әйтерһең, терпе үҙенең бәләкәс ҡыҙына йәйғор алып ҡайтып килә.

*(А. Йәғәфәрованан)*

Һорауҙар һәм эштәр:

1. Текстың темаһын билдәләгеҙ.
2. *Баҡыр төҫлө япраҡтар*. Ниндәй һүрәтләү сараһы икәнен билдәләгеҙ.
3. Тексҡа ниндәй атама ҡушыр инегеҙ? Ни өсөн?
4. Төҫтө белдереүсе сифаттарҙы табығыҙ. Уларҙы тәржемә итегеҙ.
5. *Көҙгө һуҡмаҡ буйлап терпе килә.* Һөйләмдең эйәһен һәм хәбәрен табығыҙ.